ΓΡΑΠΤΗ ΕΡΩΤΗΣΗ E-2997/98

υποβολή: Franz Linser (NI) προς την Επιτροπή

(8 Οκτωβρίου 1998)

Θέμα: Υλοποίηση του σχεδίου για "τούνελ κάτω από το Μπρένερ"

Στη Λευκή Βίβλο της με θέμα "μια στρατηγική για την αναζωογώνηση των σιδηροδρομικών μεταφορών στην Κοινότητα", η Επιτροπή τονίζει ότι επιβάλλεται η αυξημένη χρησιμοποίηση του σιδηροδρόμου ως οικονομικότερη εναλλακτική λύση στις οδικές μεταφορές και ότι με τον τρόπο αυτό θα αντιμετωπιστεί αποτελεσματικά η κυκλοφοριακή συμφόρηση. Το Ομόσπονδο κρατίδιο του Τιρόλου είναι η περιφέρεια της ΕΕ που επιβαρύνεται περισσότερο από τη διέλευση των Άλπεων. Στο πλαίσιο των διευρωπαϊκών δικτύων προγραμματίζεται η κατασκευή σήραγγας κάτω από το Μπρένερ που θα επιτρέψει τη μετατόπιση μεγάλου μέρους των μεταφορών εμπορευμάτων και προσώπων στο σιδηρόδρομο.

1. Ενδείκνυται κατά την άποψη της Επιτροπής να αρχίσουν ήδη οι εργασίες κατασκευής της σήραγγας;

2. Εάν ναί, πώς πρέπει να διαμορφωθούν οι προσβάσεις στην Ιταλία και τη Γερμανία που θα επιτρέψουν τη διοχέτευση των μεταφορών προς τη νέα σήραγγα;

3. Εάν όχι, ποίοι λόγοι οδηγούν στην καθυστέρηση της έναρξης των εργασιών και πότε προβλέπεται να ξεκινήσουν τα έργα;

απάντηση του κ. Kinnock εξ ονόματος της Επιτροπής

(10 Νοεμβρίου 1998)

Στις κοινοτικές οδηγίες για την ανάπτυξη του διευρωπαϊκού δικτύου μεταφορών (απόφαση αριθ. 1692/96/EK του Κοινοβουλίου και του Συμβουλίου της 23ης Ιουλίου 1996(1)), οι οποίες αποτελούν ένα γενικό πλαίσιο αναφοράς με σκοπό να ενθαρρυνθούν τα κράτη μέλη στην εκτέλεση προγραμμάτων κοινού ενδιαφέροντος, προβλέπεται η κατασκευή μιας νέας γραμμής τραίνων μεγάλης ταχύτητας (εκτός από την υφιστάμενη σιδηροδρομική γραμμή) με αφετηρία τα γερμανοαυστριακά σύνορα (Kufstein), διαδρομή μέσω Wörgl, Ίνσμπρουκ, αυστροϊταλικά σύνορα (πέρασμα του Βρέννερου) και τέρμα τη Fortezza. Πρόκειται για τμήμα ενός από τα 14 προγράμματα προτεραιότητας που έχουν εγκριθεί από το Ευρωπαϊκό Συμβούλιο του Έσσεν.

Κατόπιν των κοινών δηλώσεων των κυβερνήσεων των ενδιαφερόμενων κρατών μελών και των αναλυτικών μελετών σκοπιμότητας, το Ίνσμπρουκ και η Fortezza πρόκειται να συνδεθούν με σήραγγα η οποία θα περνά υπογείως το Βρέννερο. Το σχέδιο κατασκευής της σήραγγας, καθώς και βελτίωσης των οδών πρόσβασης σε αυτήν, αποτελεί μακροπρόθεσμο πρόγραμμα που θα εφαρμοστεί σταδιακά, ανάλογα με τις ανάγκες μεταφορικής ικανότητας. Ενώ για το πρώτο στάδιο (το τμήμα Kufstein - Ίνσμπρουκ) οι εργασίες κατασκευής προγραμματίζεται να αρχίσουν το 1999, για τη σήραγγα του Βρέννερου αναμένεται να εκπονηθούν όλες οι τεχνικές μελέτες σχεδιασμού (Baureifplanung) για να αρχίσουν οι εργασίες. Αυτή η φάση, στην οποία συμπεριλαμβάνονται εκτεταμένες γεωλογικές και γεωτεχνικές μελέτες, είναι ουσιαστική για τη χορήγηση άδειας κατασκευής από τις αρμόδιες ιταλικές και αυστριακές αρχές.

Η γερμανική, η ιταλική και η αυστριακή κυβέρνηση και η Επιτροπή έχουν συμφωνήσει ότι οι εν λόγω μελέτες πρέπει να αρχίσουν το συντομότερο δυνατόν. Οι προπαρασκευαστικές εργασίας είναι υπό εξέλιξη. Η Επιτροπή είναι πεπεισμένη ότι όλα τα ενδιαφερόμενα μέρη καταβάλλουν κάθε προσπάθεια για να φέρουν εις πέρας την ουσιαστική φάση του σχεδιασμού όσο το δυνατόν ταχύτερα και αποτελεσματικότερα ώστε να αρχίσει το συντομότερο δυνατόν η κατασκευή.

(1) ΕΕ L 228 της 9.9.1996.